CELEX: 
Language: ro
Date: 2018-12-13 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2017/565 al Comisiei în ceea ce privește anumite condiții de înregistrare pentru a promova utilizarea piețelor de creștere pentru IMM-uri în sensul Directivei 2014/65/UE a Parlamentului European și a Consiliului

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Extinderea accesului societăților din UE la surse de finanțare bazate pe piață, în fiecare etapă a dezvoltării lor, este un element central al uniunii piețelor de capital. De la lansarea Planului de acțiune privind uniunea piețelor de capital, UE a realizat progrese considerabile în ceea ce privește extinderea surselor de finanțare în paralel cu extinderea treptată a întreprinderilor, precum și în ceea ce privește facilitarea accesului la surse de finanțare bazate pe piață în întreaga UE. Sunt deja în vigoare noi norme care vizează stimularea investițiilor realizate de fondurile europene cu capital de risc (EuVECA) în întreprinderile nou-înființate și în întreprinderile mijlocii. Împreună cu Fondul european de investiții, Comisia Europeană a lansat, de asemenea, un program paneuropean de fonduri de fonduri cu capital de risc (Pan­European Venture Capital Funds-of-Funds - VentureEU), cu scopul de a stimula investițiile în întreprinderile nou-înființate (start-ups) și în cele în curs de extindere (scale­ups) inovatoare din întreaga Europă. Au fost deja adoptate noi norme privind prospectele, pentru a sprijini societățile care atrag fonduri pe piețele publice de titluri de capital și de titluri de datorie. Pentru întreprinderile mici și întreprinderile cu capitalizare medie care doresc să atragă fonduri din întreaga UE, este în curs de fi creat un nou prospect UE pentru creștere. În plus, în vederea facilitării accesului la finanțare pentru întreprinderile nou-înființate și întreprinzători, Comisia a propus o etichetă europeană pentru platformele de finanțare participativă bazate pe investiții sau pe împrumuturi („furnizorii europeni de servicii de finanțare participativă pentru întreprinderi”).
            
            
               Cu toate acestea, trebuie să se depună mai multe eforturi pentru dezvoltarea unui cadru de reglementare mai favorabil sprijinirii accesului la finanțare publică pentru întreprinderile mici și mijlocii (IMM-uri). Eforturile ar trebui să fie canalizate în special către promovarea etichetei de „piață de creștere pentru IMM-uri” creată prin Directiva privind piețele instrumentelor financiare II (MiFID II)
                  1
                și către asigurarea unui echilibru just între protecția investitorilor și integritatea pieței, pe de o parte, și evitarea sarcinilor administrative inutile, pe de altă parte.
            
            
               În evaluarea la jumătatea perioadei a Planului de acțiune privind uniunea piețelor de capital
                  2
               , publicată în iunie 2017, Comisia a pus un accent mai mare pe accesul IMM-urilor la piețele publice. În acest context, Comisia și-a luat angajamentul de a publica „o evaluare a impactului care va analiza dacă modificările specifice ale legislației relevante a UE ar putea genera un mediu de reglementare mai proporțional pentru sprijinirea cotării IMM-urilor pe piețele publice”. 
            
            
               IMM-urile cotate recent la bursă sunt un motor-cheie pentru noi investiții și pentru crearea de locuri de muncă. Întreprinderile cotate recent depășesc adesea performanțele întreprinderilor necotate în ceea ce privește creșterea anuală și creșterea forței de muncă. Întreprinderile cotate sunt mai puțin dependente de finanțare bancară, beneficiază de o bază mai diversificată de investitori și de acces simplificat la capital propriu suplimentar și la finanțare prin îndatorare (prin oferte secundare), precum și de o mai mare vizibilitate la nivelul publicului și o mai bună recunoaștere a mărcii.
            
            
               Cu toate acestea, în ciuda avantajelor cotării la bursă, în UE, piețele publice pentru IMM-uri întâmpină dificultăți în a atrage noi emitenți. Există numeroși factori care influențează decizia IMM-urilor de a se transforma în societăți cotate și decizia investitorilor de a investi în instrumente financiare emise de IMM-uri. Evaluarea impactului
                  3
                arată că piețele publice pentru IMM-uri se confruntă cu două tipuri de provocări: (i) în ceea ce privește oferta, emitenții trebuie să suporte costuri de asigurare a conformității ridicate pentru a fi cotați pe piețele publice; (ii) în ceea ce privește cererea, o lichiditate insuficientă poate afecta emitenții (prin costurile mai ridicate ale capitalului), investitorii (care pot fi de la bun început reticenți să investească în IMM-uri, din cauza nivelurilor scăzute de lichiditate și a riscurilor de volatilitate aferente) și intermediarii de pe piață (ale căror modele de afaceri se bazează pe fluxurile de ordine din partea clienților existente pe piețele lichide). 
            
            
               Comisia a decis să înainteze o propunere legislativă împreună cu un regulament delegat al Comisiei care va opera ajustări tehnice ale cadrului de reglementare al UE pentru: (i) a reduce sarcina administrativă și costurile de respectare a reglementărilor cu care se confruntă IMM­urile atunci când instrumentele lor financiare sunt admise la tranzacționare pe o piață de creștere pentru IMM-uri, asigurând în același timp un nivel ridicat de protecție a investitorilor și de integritate a pieței și (ii) a spori lichiditatea instrumentelor de capitaluri proprii cotate pe piețele de creștere pentru IMM-uri. Propunerea de regulament a Comisiei
                  4
                va aduce modificări specifice Regulamentului privind abuzul de piață
                  5
                și Regulamentului privind prospectele
                  6
               . Regulamentul delegat al Comisiei vizează modificarea cadrului pieței de creștere pentru IMM-uri, care reprezintă o nouă categorie de sisteme multilaterale de tranzacționare (MTF-uri), creată prin MiFID II. 
            
            
               MiFID II prevede că obiectivul piețelor de creștere pentru IMM-uri ar trebui să fie „facilitarea accesului la capital pentru întreprinderile mici și mijlocii” și că „accentul ar trebui pus pe modul în care viitoarea reglementare ar trebui să stimuleze și să promoveze în continuare folosirea acestei piețe pentru a deveni mai atractivă pentru investitori și să ofere o reducere a poverii administrative, precum și stimulente suplimentare pentru ca IMM-urile să aibă acces la piețele de capital prin piețe de creștere pentru IMM-uri”
                  7
               .
            
            
               Cu toate acestea, evaluarea impactului care a precedat prezentul regulament delegat al Comisiei arată că utilizarea piețelor de creștere pentru IMM-uri este limitată de două obstacole în materie de reglementare: 
            
            
               (i)Piața de creștere pentru IMM-uri este definită în prezent ca fiind un sistem multilateral de tranzacționare în care cel puțin 50 % dintre emitenți sunt IMM-uri. În Directiva 2014/65/UE, IMM-urile care emit titluri de capital sunt definite ca societăți a căror capitalizare bursieră medie, calculată pe baza cotațiilor de sfârșit de an din ultimii trei ani calendaristici, este mai mică de 200 de milioane EUR. Definiția actuală a unui IMM care emite alte titluri decât titlurile de capital, prevăzută în Regulamentul delegat (UE) 2017/565 al Comisiei, se raportează la Recomandarea Comisiei din 2003 privind definirea microîntreprinderilor și a întreprinderilor mici și mijlocii
                  8
               . Această definiție a IMM-urilor care emit alte titluri decât titlurile de capital nu este adaptată întreprinderilor mici care emit obligațiuni în MTF-uri. Deși aceste întreprinderi pot fi considerate IMM-uri dacă sunt comparate cu întreprinderile mai mari care emit titluri de datorie pe piețele publice, acestea nu îndeplinesc adesea criteriile stabilite în recomandarea din 2003. În cazul în care definiția IMM-urilor care emit alte titluri decât titlurile de capital nu este calibrată bine, va fi mai dificil pentru MTF-uri să se înregistreze drept piețe de creștere pentru IMM-uri. În consecință, întreprinderile nu vor fi în măsură să beneficieze de simplificările potențiale acordate emitenților de pe piețele de creștere pentru IMM-uri. 
            
            
               (ii)Pe de o parte, emitenții de alte titluri decât titlurile de capital de pe o piață de creștere pentru IMM-uri au obligația de a publica rapoarte financiare semestriale. Pe de altă parte, conform Directivei privind transparența
                  9
               , emitenții de pe piețele reglementate care emit obligațiuni cu o valoare nominală unitară mai mare de 100 000 EUR (care sunt propuse investitorilor profesionali) nu sunt supuși acelorași cerințe de publicare. Această cerință poate fi împovărătoare pentru emitenții de alte titluri decât titlurile de capital. În consecință, MTF-urile specializate în obligațiuni sau cele care permit atât emisiunile de titluri de capital, cât și emisiunile de obligațiuni pe platformele lor, pot ezita să se înregistreze ca piețe de creștere pentru IMM-uri. 
            
            
               (iii)Volumul relativ mic de acțiuni ale IMM-urilor tranzacționate în MTF-uri este adeseori atribuit dimensiunii reduse și numărului limitat de acțiuni liber tranzacționabile ale micilor emitenți. Cu toate acestea, piețele de creștere pentru IMM-uri nu sunt obligate să impună o condiție privind acțiunile liber tranzacționabile (emitenților care solicită admiterea la tranzacționare), cu alte cuvinte un cuantum minim din capitalul public care să poată fi tranzacționat liber pe piață. În absența unor acțiuni liber tranzacționabile, lichiditatea ar putea fi stimulată insuficient pe piața secundară. 
            
            
               Regulamentul delegat al Comisiei se bazează pe împuternicirile prevăzute la articolul 4 alineatul (2) și la articolul 33 alineatul (8) din MiFID II, care îi conferă Comisiei competența de: (i) a adapta definițiile prevăzute la articolul 4 alineatul (1) privind evoluțiile pieței și (ii) a preciza cerințele prevăzute la articolul 33 alineatul (3), în special în ceea ce privește condițiile care sunt stabilite pentru admiterea inițială și continuă la tranzacționare a instrumentelor financiare ale emitenților pe piețele de creștere pentru IMM-uri. Regulamentul delegat al Comisiei vizează modificarea Regulamentului delegat (UE) 2017/565 al Comisiei.
            
            
               2.CONSULTĂRI PREALABILE ADOPTĂRII ACTULUI
            
            
               La 14 noiembrie 2017, serviciile Comisiei au organizat un atelier tehnic la care au participat aproximativ 25 de reprezentanți ai burselor de valori din 27 de state membre. Scopul atelierului a fost discutarea dispozițiilor tehnice și a posibilelor simplificări ale cadrului de reglementare privind accesul IMM-urilor la piețele publice. La 28 noiembrie 2017, serviciile Comisiei au mai organizat un atelier tehnic pe aceeași temă, care a reunit aproximativ 30 de reprezentanți ai emitenților, ai investitorilor, ai brokerilor și ai altor intermediari financiari. 
            
            
               Între 18 decembrie 2017 și februarie 2018, serviciile Comisiei au organizat o consultare publică privind „Crearea unui mediu de reglementare proporțional care să sprijinire cotarea IMM-urilor pe piețele publice”. Consultarea publică s-a concentrat pe trei domenii principale: (1.) modalitățile de a completa conceptul de piață de creștere pentru IMM-uri introdus prin MiFID II; (2.) modalitățile de a diminua sarcinile impuse societăților cotate pe piețele de creștere pentru IMM-uri; și (3.) modalitățile prin care ar putea fi favorizate ecosistemele din jurul burselor de valori locale, în special în vederea îmbunătățirii lichidității acțiunilor cotate în cadrul acestor locuri de tranzacționare. Comisia a primit 71 de răspunsuri, trimise de părți interesate din 18 state membre
                  10
               . Această consultare publică a ridicat întrebări specifice privind definiția emitenților de alte titluri decât titlurile de capital în sensul piețelor de creștere pentru IMM-uri, obligația de raportare semestrială pentru emitenții de pe piețele de creștere pentru IMM-uri și posibilitatea de a impune în legislația UE o cerință minimă privind acțiunile liber tranzacționabile.
            
            
               Comisia a avut, de asemenea, schimburi cu statele membre prin intermediul Grupului de experți al Comitetului european pentru valori mobiliare (EGESC) la 10 noiembrie 2017 și 16 aprilie 2018, precum și printr-o reuniune a Comitetului pentru servicii financiare, la 3 mai 2018. În plus, în perioada 3-15 mai 2018, Comisia a consultat membrii EGESC cu privire la un proiect de regulament delegat al Comisiei, în conformitate cu principiile unei mai bune legiferări. Șapte state membre (DK, FR, NL, PL, PT, SE, UK ) au răspuns. 
            
            
               În conformitate cu principiile unei mai bune legiferări, proiectul de regulament delegat a fost publicat și pe site-ul web al Comisiei, timp de patru săptămâni, între 24 mai și 21 iunie 2018. Comisia a primit douăsprezece contribuții din partea părților interesate din sectorul public și privat
                  11
               . Majoritatea părților interesate s-au declarat în favoarea modificărilor prevăzute în proiectul de regulament delegat. În același timp, unele părți interesate și-au exprimat îngrijorarea cu privire la cerința minimă privind acțiunile liber tranzacționabile, deoarece o astfel de cerință ar putea fi considerată drept un obstacol suplimentar în calea ofertelor publice inițiale ale emitenților mici. Cu toate acestea, dacă nu există acțiuni liber tranzacționabile la admitere, un emitent ar putea să nu aibă niciun motiv de a face o ofertă publică inițială pe o piață de creștere pentru IMM-uri și să prefere, astfel, să rămână o societate necotată. Proiectul de regulament delegat le acorda deja operatorilor piețelor de creștere pentru IMM-uri flexibilitatea de a adapta cerințele la condițiile locale și de a stabili criteriul precis și pragul aplicabil cerinței privind acțiunile liber tranzacționabile. Pentru a răspunde mai bine preocupărilor exprimate în consultarea publică, articolul 78 alineatul (2) litera (a) prevede în prezent că cerința privind acțiunile liber tranzacționabile poate fi exprimată fie ca valoare absolută, fie ca procentaj din totalul capitalului social emis. Dispoziția respectivă mai prevede că cerința privind acțiunile liber tranzacționabile se aplică exclusiv primei admiteri a acțiunilor la tranzacționare (adică ofertelor publice inițiale), nu și admiterilor ulterioare (adică ofertelor secundare). 
            
         
         
            
               Pe baza rezultatelor acestei consultări, articolul 77 alineatul (2) din proiectul de regulament delegat a fost, de asemenea, modificat. Acest articol prevede acum că un emitent de alte titluri decât titlurile de capital poate fi considerat un IMM în sensul MiFID II dacă valoarea nominală a emisiunilor de titluri de creanță efectuate în anul calendaristic anterior și în toate locurile de tranzacționare de pe teritoriul Uniunii nu depășește 50 de milioane EUR. Trimiterea la titlurile de creanță efectuate în anul calendaristic anterior va permite evitarea oricărei confuzii cu noțiunea de emisiuni aflate în circulație. Trimiterea la valoarea nominală va permite evitarea oricărei probleme de interpretare în cazul modificării valorii emisiunilor de titluri de creanță noi în perioada de douăsprezece luni. 
            
            
               3.ELEMENTELE JURIDICE ALE ACTULUI DELEGAT
            
            
               Regulamentul delegat al Comisiei conține trei dispoziții operaționale. În primul rând, acesta înlocuiește actuala definiție a emitenților de alte titluri decât titlurile de capital prevăzută la articolul 77 alineatul (2) cu o nouă definiție, bazată pe un criteriu legat de dimensiunea emisiunii. Pragul este stabilit la 50 de milioane EUR pe o perioadă de 12 luni. Aceasta înseamnă că un emitent de alte titluri decât titlurile de capital va fi considerat un IMM, cu scopul identificării unei piețe de creștere pentru IMM-uri, dacă valoarea nominală a emisiunilor de titluri de creanță efectuate în anul calendaristic anterior nu depășește 50 de milioane EUR (excluzând împrumuturile acordate de o instituție de credit). Această definiție mai puțin restrictivă va facilita înregistrarea piețelor de creștere pentru IMM-uri specializate în obligațiuni și a celor care permit atât emisiunile de titluri de capital, cât și emisiunile de obligațiuni. Pentru a se evita riscurile de arbitraj de reglementare, această dispoziție menționează de asemenea că toate emisiunile de titluri de creanță din toate locurile de tranzacționare de pe teritoriul UE trebuie să fie luate în considerare pentru a se stabili dacă un emitent depășește sau nu acest prag și poate fi considerat IMM. 
            
            
               În al doilea rând, regulamentul delegat al Comisiei modifică articolul 78 alineatul (2) litera (g) acordând o marjă de flexibilitate operatorilor piețelor de creștere pentru IMM-uri în ceea ce privește impunerea unui raport financiar semestrial emitenților de alte titluri decât titlurile de capital (în timp ce această obligație rămâne neschimbată pentru emitenții de titluri de capital). Această măsură va crea condiții de concurență echitabile între emitenții de alte titluri decât titlurile de capital de pe piețele de creștere pentru IMM-uri și cei de pe piețele reglementate, care sunt scutiți de obligația prezentării raportului financiar semestrial în temeiul Directivei 2004/109/CE privind transparența. 
            
            
               În al treilea rând, regulamentul delegat al Comisiei introduce o nouă literă (j) la articolul 78 alineatul (2), care prevede obligația ca normele privind cotarea piețelor de creștere pentru IMM-uri să impună o cerință privind acțiunile liber tranzacționabile emitenților de titluri de capital atunci când acțiunile acestora sunt admise la tranzacționare pentru prima dată. Operatorii de piață sau firmele de investiții care exploatează piețe de creștere pentru IMM-uri vor avea flexibilitatea de a adopta criteriul specific și pragul în ceea ce privește cerința privind acțiunile liber tranzacționabile. Această cerință poate fi exprimată fie ca procentaj din totalul capitalului social emis, fie ca valoare absolută. Acest lucru ar împiedica cotarea de către piețele de creștere pentru IMM-uri a unor întreprinderi care sunt total nelichide în momentul admiterii la tranzacționare.
            
            
               REGULAMENTUL DELEGAT (UE) …/… AL COMISIEI
            
            
               din 13.12.2018
            
            
               de modificare a Regulamentului delegat (UE) 2017/565 al Comisiei în ceea ce privește anumite condiții de înregistrare pentru a promova utilizarea piețelor de creștere pentru IMM-uri în sensul Directivei 2014/65/UE a Parlamentului European și a Consiliului
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               Având în vedere Directiva 2014/65/UE a Parlamentului European și a Consiliului din 15 mai 2015 privind piețele instrumentelor financiare și de modificare a Directivei 2002/92/CE și a Directivei 2011/61/UE
                  12
               , în special articolul 4 alineatul (2) și articolul 33 alineatul (8),
            
            
               întrucât:
            
            
               (1)Inițiativa privind uniunea piețelor de capital vizează reducerea dependenței de împrumuturile bancare, diversificarea surselor de finanțare bazate pe piață pentru toate întreprinderile mici și mijlocii („IMM-urile”) și promovarea emiterii de obligațiuni și acțiuni de către IMM-uri pe piețele publice. Societățile stabilite în Uniune care doresc să mobilizeze capital în cadrul locurilor de tranzacționare se confruntă cu costuri punctuale și permanente ridicate legate de divulgarea informațiilor și de conformare, care le pot descuraja de la bun început să solicite admiterea la tranzacționare în locuri de tranzacționare din Uniune. În plus, acțiunile emise de IMM-uri în locurile de tranzacționare din Uniune tind să fie afectate de o lichiditate mai redusă și de o volatilitate sporită, care măresc costul capitalului, transformându-l într-o sursă de finanțare prea oneroasă. 
            
            
               (2)Directiva 2014/65/UE a creat o nouă categorie de locuri de tranzacționare, și anume piețele de creștere pentru IMM-uri, un subgrup al sistemelor multilaterale de tranzacționare („MTF”), cu scopul de a facilita accesul la capital al IMM-urilor și dezvoltarea în continuare a piețelor specializate menite să răspundă nevoilor emitenților din categoria IMM-urilor. De asemenea, Directiva 2014/65/UE a anticipat faptul că accentul ar trebui pus pe modul în care viitoarea reglementare ar trebui să stimuleze și să promoveze și mai mult folosirea acestei piețe pentru a deveni mai atractivă pentru investitori și să ofere o reducere a poverii administrative, precum și stimulente suplimentare pentru ca IMM-urile să aibă acces la piețele de capital prin piețe de creștere pentru IMM-uri. 
            
            
               (3)Pentru a asigura lichiditatea și profitabilitatea piețelor de creștere pentru IMM-uri, articolul 33 alineatul (3) litera (a) din Directiva 2014/65/UE prevede că cel puțin 50 % dintre emitenții ale căror instrumente financiare sunt admise la tranzacționare pe o piață de creștere pentru IMM-uri sunt IMM-uri care emit titluri de capital și/sau titluri de creanță. În Directiva 2014/65/UE, IMM-urile care emit titluri de capital sunt definite ca societăți a căror capitalizare bursieră medie, calculată pe baza cotațiilor de sfârșit de an din ultimii trei ani calendaristici, este mai mică de 200 de milioane EUR. Pe de altă parte, Regulamentul delegat (UE) 2017/565 al Comisiei
                  13
                prevede că un IMM emitent de alte titluri decât titlurile de capital (cu alte cuvinte un emitent care emite doar titluri de creanță) ar trebui să respecte cel puțin două dintre următoarele trei criterii: (i) numărul de angajați (mai puțin de 250), (ii) bilanțul total (mai puțin de 43 de milioane EUR) și (iii) (cifra de afaceri netă anuală (mai mică de 50 de milioane EUR). Aceste cerințe – obligatorii pentru ca un emitent de alte titluri decât titlurile de capital să se califice drept IMM – s-au dovedit a fi prea restrictive, întrucât acești emitenți sunt în general mai mari decât IMM-urile tradiționale. Ca urmare, numeroși emitenți de alte titluri decât titlurile de capital nu pot fi considerați drept IMM-uri în temeiul Regulamentului delegat (UE) 2017/565, deși sunt de dimensiuni relativ mici. Întrucât nu pot atinge pragul de 50 % de emitenți care se califică drept IMM-uri, numeroase MTF-uri specializate în emisiuni de titluri de creanță ale IMM-urilor sau care permit atât emisiunile de obligațiuni, cât și emisiunile de acțiuni nu se pot înregistra ca piețe de creștere pentru IMM-uri. În același timp, dacă operatorii MTF­urilor nu utilizează cadrul prevăzut pentru piețele de creștere pentru IMM-uri, emitenții din MTF-urile respective nu pot beneficia de cerințele de reglementare mai puțin stricte menite să promoveze cotarea și emisiunile pe aceste piețe de creștere pentru IMM-uri. Prin urmare, pentru a permite unui număr mai mare de MTF-uri să se înregistreze ca piețe de creștere pentru IMM-uri, valoarea nominală a emisiunilor de titluri de creanță ale unui emitent (excluzând împrumuturile) efectuate în anul calendaristic anterior ar trebui să fie unicul criteriu prin care emitenții de alte titluri decât titlurile de capital să fie calificați drept IMM-uri în sensul piețelor de creștere pentru IMM-uri. Comisia va monitoriza eficacitatea noii definiții a IMM-urilor care emit alte titluri decât titlurile de capital în ceea ce privește facilitarea posibilității MTF-urilor de a se înregistra ca piețe de creștere pentru IMM-uri și impactul acestei definiții asupra evoluțiilor pieței și a încrederii investitorilor. 
            
            
               (4)Regulamentul delegat (UE) 2017/565 indică faptul că piața de creștere pentru IMM-uri nu ar trebui să aibă norme care să impună sarcini mai mari asupra emitenților decât cele aplicabile emitenților de pe piețele reglementate. Cu toate acestea, articolul 78 alineatul (2) litera (g) din Regulamentul delegat (UE) 2017/565 prevede obligația emitenților de pe piețele de creștere pentru IMM-uri de a publica rapoarte financiare semestriale. În același timp, emitenții de alte titluri decât titlurile de capital care vizează clienți profesionali pe piețe reglementate nu sunt supuși aceleiași obligații în temeiul Directivei 2004/109/CE a Parlamentului European și a Consiliului. Redactarea de rapoarte financiare semestriale s-a dovedit a fi o obligație disproporționată impusă emitenților de alte titluri decât titlurile de capital de pe piețele de creștere pentru IMM­uri. Deoarece numeroase MTF-uri care se concentrează asupra IMM-urilor nu le impun rapoarte financiare semestriale emitenților de alte titluri decât titlurile de capital, această cerință obligatorie din Regulamentul delegat (UE) 2017/565 pare să contribuie la descurajarea operatorilor MTF-urilor de la înregistrarea ca piețe de creștere pentru IMM-uri. Prin urmare, operatorii piețelor de creștere pentru IMM-uri ar trebui să aibă flexibilitatea de a decide dacă să impună sau nu publicarea rapoartelor semestriale emitenților de alte titluri decât titlurile de capital. 
            
            
               (5)Există situații în care emitenți de pe o piață de creștere pentru IMM-uri nu pun la dispoziția pieței decât un cuantum limitat din capitalul lor social emis, comportament ce sporește gradul de risc pentru investitori aferent tranzacționării acestor acțiuni și are un impact negativ asupra lichidității. Se ajunge astfel la o situație în care investitorii sunt descurajați să investească în acțiuni cotate pe piețele de creștere pentru IMM-uri. Prin urmare, cu scopul de a asigura lichiditatea acțiunilor și de a spori încrederea investitorilor, operatorii piețelor de creștere pentru IMM-uri ar trebui să impună obligația ca cel puțin un anumit cuantum din acțiuni să fie pus în circulație în vederea tranzacționării („condiția privind acțiunile liber tranzacționabile”), drept condiție pentru admiterea la tranzacționare pentru prima dată. Operatorii piețelor de creștere pentru IMM-uri ar trebui să aibă însă flexibilitatea de a stabili un prag adecvat bazat pe împrejurările speciale ale pieței, inclusiv de a decide dacă cuantumul respectiv ar trebui să fie exprimat în valoare absolută sau în procente din totalul capitalului social emis.
            
            
               (6)Prin urmare, Regulamentul delegat (UE) 2017/565 ar trebui modificat în consecință.
            
            
               (7)O perioadă minimă după intrarea în vigoare a prezentului regulament ar trebui să fie acordată operatorilor tradiționali ai piețelor de creștere pentru IMM-uri, pentru ca aceștia să își adapteze condițiile de înregistrare. Prin urmare, prezentul regulament ar trebui să se aplice după trei luni de la data intrării sale în vigoare, 
            
         
         
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) 2017/565 se modifică după cum urmează:
            
            
               1.La articolul 77, alineatul (2) se înlocuiește cu următorul text:
            
            
               „(2) Se consideră că un emitent care nu deține niciun instrument de capitaluri proprii tranzacționat într-un loc de tranzacționare este un IMM în sensul articolului 4 alineatul (1) punctul 13 din Directiva 2014/65/UE în cazul în care valoarea nominală a emisiunilor sale de titluri de creanță efectuate în anul calendaristic anterior și în toate locurile de tranzacționare de pe teritoriul Uniunii nu depășește 50 de milioane EUR.”;
            
            
               2.Articolul 78 alineatul (2) se modifică după cum urmează:
            
            
               (a)se adaugă următoarea literă (j):
            
            
               „(j) impune emitenților care solicită admiterea, pentru prima dată, a acțiunilor lor la tranzacționare în locul de tranzacționare al MTF-ului respectiv să aloce pentru tranzacționare în MTF-ul respectiv un cuantum minim din acțiunile lor emise, în conformitate cu un prag care urmează să fie stabilit de către operatorul MTF-ului și care trebuie să fie exprimat fie ca valoare absolută, fie ca procentaj din totalul capitalului social emis.”;
            
            
               (b)se adaugă următorul paragraf:
            
            
               „Operatorul unui MTF poate scuti emitenții care nu au instrumente de capitaluri proprii tranzacționate în MTF-ul respectiv de obligația de a publica rapoartele financiare semestriale menționate la litera (g) de la prezentul alineat primul paragraf. În cazul în care operatorul unui MTF își exercită opțiunea prevăzută la prezentul alineat prima teză, autoritatea competentă nu impune, în sensul primului paragraf litera (g), emitenților care nu dispun de instrumente de capitaluri proprii tranzacționate în MTF-ul respectiv obligația de a publica rapoarte financiare semestriale.”.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Se aplică de la [Oficiul pentru Publicații: a se introduce data – 3 luni de la intrarea sa în vigoare].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 13.12.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE.
               
               
                  
                     (2)
                  
                        Comunicarea Comisiei referitoare la evaluarea la jumătatea perioadei a Planului de acțiune privind uniunea piețelor de capital [{SWD(2017) 224 final} și {SWD(2017) 225 final} – 8 iunie 2017].
               
               
                  
                     (3)
                  
                        Numărul evaluării impactului 
               
               
                  
                     (4)
                  
                        Numărul de referință al propunerii de regulament
               
               
                  
                     (5)
                  
                        Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață).
               
               
                  
                     (6)
                  
                        Regulamentul (UE) 2017/1129 al Parlamentului European și al Consiliului din 14 iunie 2017 privind prospectul care trebuie publicat în cazul unei oferte publice de valori mobiliare sau al admiterii de valori mobiliare la tranzacționare pe o piață reglementată.
               
               
                  
                     (7)
                  
                        Directiva 2014/65/UE („MiFID II”), considerentul 132. 
               
               
                  
                     (8)
                  
                        Se consideră că o întreprindere care emite alte titluri decât titlurile de capital este o IMM în măsura în care, conform celor mai recente conturi anuale sau consolidate, aceasta îndeplinește cel puțin două dintre următoarele trei criterii: (i) un număr mediu de angajați în cursul exercițiului financiar care să fie mai mic de 250; (ii) un bilanț total care să nu depășească 43 de milioane EUR și (iii) o cifră de afaceri netă anuală care să nu depășească 50 de milioane EUR (Recomandarea 2003/361/CE a Comisiei)
               
               
                  
                     (9)
                  
                        Directiva 2013/50/UE a Parlamentului European și a Consiliului din 22 octombrie 2013 de modificare a Directivei 2004/109/CE a Parlamentului European și a Consiliului privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată.
               
               
                  
                     (10)
                  
                        6 autorități publice (2 ministere de finanțe, 4 autorități naționale competente); 18 burse de valori; 35 de asociații profesionale (6 pentru brokeri, 14 pentru manageri de investiții/bănci de investiții, 4 pentru asigurători, 3 pentru contabilitate/audit, 2 pentru agenții de rating de credit, 4 pentru emitenți, 1 pentru furnizarea de pensii), 2 ONG-uri, 2 firme de consultanță/avocatură, 2 bănci de promovare economică, 1 instituție academică; Grupul părților interesate din domeniul pieței valorilor mobiliare al ESMA și Grupul utilizatorilor de servicii financiare. Părțile interesate respective provin din 18 state membre: AT, BE, CZ, DE, DK, EE, EL, ES, FI, FR, HR, IE, IT, LV, NL, PL SE și UK.
               
               
                  
                     (11)
                  
                        Patru burse de valori mobiliare și o asociație care reprezintă astfel de burse, trei organizații care reprezintă emitenții, o asociație care reprezintă băncile, o asociație care reprezintă brokerii și intermediarii financiari, precum și o autoritate națională competentă. Părțile interesate respective provin din cinci state membre: BE, DE, IT, SE și UK. 
               
               
                  
                     (12)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
               
               
                  
                     (13)
                  
                        Articolul 77 alineatul (2) din Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 087, 31.3.2017, p. 1).